A BIZOTTSÁG 1455/2007/EK RENDELETE
(2007. december 10.)
Egyiptomból származó rizs Közösségbe történő behozatalára vonatkozó egyes vámkontingensek megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (1) és különösen annak 13. cikke (1) bekezdésére,
mivel:
(1)
Az egyrészről az Európai Közösségek és azok tagállamai, másrészről az Egyiptomi Arab Köztársaság közötti euromediterrán megállapodás (2) (a továbbiakban: a megállapodás) - amelyet a 2004/635/EK tanácsi határozattal (3) hagytak jóvá - 1. jegyzőkönyvét módosította az egyrészről az Európai Közösségek és azok tagállamai, másrészről az Egyiptomi Arab Köztársaság között kötött euromediterrán megállapodásnak (4) a Bolgár Köztársaság és Románia Európai Unióhoz történő csatlakozásának figyelembevétele céljából a 2007/774/EK tanácsi határozathoz (5) csatolt jegyzőkönyve. A módosított 1. jegyzőkönyv az Egyiptomból származó rizs Közösségbe történő behozatalára három új éves vámkontingenst határoz meg, nevezetesen a 1006 20 KN-kód alá tartozó előmunkált (barna) rizsből 57 600 tonnás tételt 11 EUR/t áron, a 1006 30 KN-kód alá tartozó félig vagy teljesen hántolt rizsből 19 600 tonnás tételt 33 EUR/t áron, illetve a 1006 40 00 KN-kód alá tartozó törmelék rizsből 5 000 tonnás tételt 13 EUR/t áron.
(2)
Ezeket a kontingenseket a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (6) szerint kell kezelni, az Egyiptom és a Közösség közötti rendszeres rizskereskedelem figyelembevételével, illetve a vámkontingensek egyszerű kezelésének és közvetlen hozzáférésének biztosítása érdekében.
(3)
A termék szabad forgalomba bocsátásakor a fuvarokmányra és a preferenciális származás bizonyítására vonatkozó szabályokat a megállapodás 4. jegyzőkönyve (7) tartalmazza. Helyénvaló megállapítani az e rendelkezéseknek a szóban forgó vámkontingens esetében történő alkalmazására vonatkozó részletes szabályokat.
(4)
Az egyrészről az Európai Közösségek és azok tagállamai, másrészről az Egyiptomi Arab Köztársaság között kötött euromediterrán megállapodás jegyzőkönyvének 9. cikke értelmében a Bolgár Köztársaság és Románia Európai Unióhoz történő csatlakozásának figyelembevétele céljából a jegyzőkönyv, amelyet ideiglenesen 2007. január 1-jétől kell alkalmazni, az utolsó jóváhagyó okirat letétbe helyezésének időpontját követő első hónap első napján lép hatályba. Ezért szükségszerű annak lehetővé tétele, hogy a szóban forgó vámkontingensek keretében rendelkezésre álló mennyiségeket 2007-től importálni lehessen.
(5)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) Az Egyiptomból származó rizsre vonatkozó következő éves behozatali vámkontingenseket minden év január 1-jén meg kell nyitni:
a)
az 1006 20 KN-kód alá tartozó előmunkált (barna) rizsből 57 600 tonnás tételt 11 EUR/t áron, a 09.1780 tételszám alatt;
b)
az 1006 30 KN-kód alá tartozó félig vagy teljesen hántolt rizsből 19 600 tonnás tételt 33 EUR/t áron, a 09.1781 tételszám alatt;
c)
az 1006 40 00 KN-kód alá tartozó törmelék rizsből 5 000 tonnás tételt 13 EUR/t áron, a 09.1782 tételszám alatt.
(2) E vámkontingenseket a 2454/93/EGK rendelet 308a-308c. cikkével összhangban a Bizottság kezeli.
(3) Az (1) bekezdéstől eltérve 2007-ben a bekezdésben említett vámkontingenseket e rendelet hatálybalépésének időpontjában kell megnyitni.
2. cikk
Az e rendelet 1. cikkének (1) bekezdésében említett vámkontingensek keretében történő szabad forgalomba bocsátás feltétele az Egyiptomban kibocsátott és a szóban forgó szállítmányokra vonatkozó fuvarokmány és preferenciális származási bizonyíték bemutatása az egyrészről az Európai Közösségek és azok tagállamai, másrészről az Egyiptomi Arab Köztársaság közötti euromediterrán megállapodás 4. jegyzőkönyvével összhangban.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 10-én.